
PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog uredbe Evropskega parlamenta in Sveta o Agenciji Evropske unije za kibernetsko varnost (ENISA), evropskem certifikacijskem okviru za kibernetsko varnost in varnosti dobavne verige IKT ter razveljavitvi Uredbe (EU) 2019/881 (Akt o kibernetski varnosti 2)
Naslov dokumenta v delovnem jeziku EU: Proposal for a Regulation of the European parliament and of the Council on the European Union Agency for Cybersecurity (ENISA), the European cybersecurity certification framework, and ICT supply chain security and repealing Regulation (EU) 2019/881 (The Cybersecurity Act 2)
Datum dokumenta: 22. 01. 2026
Številka dokumenta: 5611/26 
Medinstitucionalna oznaka: 2026/0011(COD)

2026/0012(COD)
Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Redni zakonodajni postopek 
Faza sprejemanja:  
4. Pristojni organ EU: 

Svet  EU v sestavi: TTE - Svet EU za promet, telekomunikacije in energijo 

Delovno telo Sveta EU: B.23 - Horizontalna delovna skupina za kibernetska vprašanja (Cyber)
5. Organ, pristojen za dokončen sprejem stališča RS:
  Državni zbor
6. Pravna podlaga za obravnavo v Državnem zboru: 
 Vlada Republike Slovenije pošlje predlog stališča Republike Slovenije v odločanje Državnemu zboru Republike Slovenije v skladu s prvim odstavkom 4. člena Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali: dr. Niko Gamulin, v. d. direktorja, Urad Vlade Republike Slovenije za informacijsko varnost
7. Roki:

Predviden čas pričetka obravnave zadeve EU v institucijah EU: 23. 02. 2026
Predviden čas sprejema zadeve EU v institucijah EU: januar 2027
Rok za odziv organa: 7. 04. 2026
Rok za obravnavo na seji Vlade in njenih odborih: 27. 08. 2026
Rok za obravnavo predloga stališča RS v DZ: 11. 09. 2026

Predlog z obrazložitvijo za skrajšanje oziroma podaljšanje rokov: 
8. Organ, odgovoren za pripravo predloga stališča RS:

Organ: Urad Vlade Republike Slovenije za informacijsko varnost
Kontaktne osebe organa: Ivana Boštjančič Pulko, Žiga Novak
9. Delovna skupina Vlade, organizirana za posamezno področje zadev EU: 
DS20 - Telekomunikacije, poštne storitve in storitve informacijske družbe 

vodilni organ: MNZJU - Ministrstvo za notranje zadeve in javno upravo

vodja delovne skupine: dr. Polonca Blaznik, sekretarka, Ministrstvo za digitalno preobrazbo
Delovna skupina je predlog stališča RS obravnavala:  Da
10. Predlog stališča RS je usklajen z organi:

Organ: Ministrstvo za demografijo, družino in socialne zadeve, Ministrstvo za finance, Ministrstvo za gospodarstvo, delo in šport, Ministrstvo za infrastrukturo in energetiko, Ministrstvo za izobraževanje, znanost in mladino, Ministrstvo za kulturo, Ministrstvo za kmetijstvo, Ministrstvo za lokalno samoupravo, kohezijo in regionalni razvoj, Ministrstvo za notranje zadeve in javno upravo, Ministrstvo za obrambo, Ministrstvo za okolje in prostor, Ministrstvo za pravosodje, Ministrstvo za zdravje, Ministrstvo za zunanje in evropske zadeve, Slovenska obveščevalno-varnostna agencija
Kontaktna oseba organa: Borut Hribovšek, Gordana Pipan, Snežana Dolenc, Eva Černigoj, Jure Golob, Suzana Ivanović, Petra Marolt-Vajda, Staša Nunić, Urša Habič, mag. Marko Lovše, Sašo Glavan, Jasna Koblar, Darja Petrič Štrbenk, Maja Stadler, dr. Miroslav Kranjc, Klemen Boštjančič, Mojca Čukajne, Boštjan Pavlin, Helena Gašperlin Pertovt, dr. Aida Kamišalić Latifić, Albina Koprivec, Janja Zupančič, Saša Herga, mag. Marko Koprivc, Emanuel Banutai, dr. Barbara Mali, Mag. Miran Gajšek, Jana Lenarčič, Boštjan Godec, dr. Boštjan Godec, Tine Rus
11. O predlogu stališča RS je bilo opravljeno posvetovanje z: 

drugo - Uprava Republike Slovenije za izvrševanje kazenskih sankcij, SI-CERT (ARNES), Policija, Agencija za zavarovalni nadzor, Slovenska akreditacija, Banka Slovenije
12. Zahteva za obravnavo: na seji Vlade, na seji Odbora za gospodarstvo, na seji Odbora za državno ureditev in javne zadeve
	dr. Niko Gamulin

v.d. DIREKTORJA


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 - ZF) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije predlog stališča Republike Slovenije k zadevi Predlog uredbe Evropskega parlamenta in Sveta o Agenciji Evropske unije za kibernetsko varnost (ENISA), evropskem certifikacijskem okviru za kibernetsko varnost in varnosti dobavne verige IKT ter razveljavitvi Uredbe (EU) 2019/881 (Akt o kibernetski varnosti 2) - 5611/26, ki se glasi:

Republika Slovenija pozdravlja poudarek predloga Akta o kibernetski varnosti (Cyber Security Act – CSA2) na krepitvi kibernetske odpornosti EU, odpravi razdrobljenosti enotnega trga ter zmanjšanju administrativnih bremen za zavezance. Predlog predstavlja priložnost za pametnejšo in bolj usklajeno regulacijo, ki bolje povezuje varnost, konkurenčnost, odpornost ključnih storitev in evropsko solidarnost.

Republika Slovenija si bo prizadevala za jasno razmejitev vlog in pristojnosti med Agencijo Evropske unije za kibernetsko varnost (ENISA), Evropsko komisijo in nacionalnimi organi. ENISA mora ostati podporna, tehnična in koordinativna institucija ter ne sme prevzemati nalog pristojnih CSIRT skupin v državah članicah (skupina za odzivanje na incidente na področju računalniške oziroma kibernetske varnosti ali »Computer Security Incident Response Team« - CSIRT) in drugih pristojnih nacionalnih organov. Republika Slovenija nasprotuje rešitvam, ki bi vodile v prekrivanje pristojnosti med ENISA in nacionalnimi organi ali v vzpostavitev ENISA kot dejanskega »EU CSIRT« (EU skupine za odzivanje na incidente na področju računalniške oziroma kibernetske varnosti) brez jasnega mandata.

Republika Slovenija si bo prizadevala, da bo vloga ENISA v mreži nacionalnih CSIRT jasno omejena na sekretariat, koordinacijo, analitično podporo, izmenjavo informacij, usmerjanje in podporo. ENISA ne sme izvajati nalog CSIRT, razvijati CSIRT-tipov oziroma CERT-tipov operativnih zmogljivosti ali nadomeščati nacionalnih struktur za operativni odziv na incidente. Operativna odgovornost za odzivanje na incidente mora ostati pri pristojnih CSIRT skupinah držav članic, CERT-EU in drugih pristojnih organih. Pri izmenjavi informacij med ENISA, Evropsko komisijo, državami članicami, pristojnimi nacionalnimi organi in zavezanci mora biti zagotovljeno varstvo osebnih podatkov, poslovnih skrivnosti, zaupnih informacij, varnostno občutljivih podatkov ter informacij, pomembnih za nacionalno varnost, vključno z jasnimi pravili o njihovi obdelavi, hrambi in nadaljnjem posredovanju.

Republika Slovenija podpira, da ENISA državam članicam na njihovo zahtevo zagotavlja ciljno tehnično in analitično podporo pri obvladovanju ranljivosti, vključno s pomočjo pri prepoznavanju potencialno prizadetih subjektov, usmerjenem obveščanju ter usklajenem odpravljanju in blaženju ranljivosti. Takšna podpora mora dopolnjevati, ne pa podvajati naloge pristojnih CSIRT skupin držav članic in CERT-EU.

Republika Slovenija podpira krepitev ENISA, če bo razširjeni mandat jasen, sorazmeren in podprt z ustreznimi finančnimi ter kadrovskimi viri izven nacionalnih proračunov držav članic. Krepitev ENISA mora izboljšati tehnično podporo državam članicam, izmenjavo informacij, razvoj skupnih orodij, podporo pri izvajanju evropske zakonodaje in usklajevanje na ravni EU, ne pa nadomestiti nacionalnih zmogljivosti ali posegati v pristojnosti držav članic.

Republika Slovenija podpira uporabo pristojbin kot omejenega, sorazmernega in preglednega mehanizma za povračilo stroškov pri zasebnih tržnih udeležencih, kadar je to jasno utemeljeno. Republika Slovenija pa nasprotuje rešitvam, po katerih bi se pristojbine zaračunavale državam članicam, njihovim pristojnim organom, institucijam EU ali drugim javnim organom za naloge oziroma storitve, ki jih ENISA izvaja v okviru svojega javnega mandata. Pristojbine ne smejo postati mehanizem prenosa stroškov statutarnih nalog ENISA na države članice ali javne organe.

Pri morebitni napotitvi povezovalnih uradnikov v ENISA si bo Republika Slovenija prizadevala, da se obvezna napotitev omeji na enega povezovalnega uradnika na državo članico, dodatna napotitev pa ostane prostovoljna. Tak pristop omogoča sodelovanje z ENISA, ne da bi nesorazmerno obremenil manjše države članice.

Republika Slovenija podpira razvoj evropskih okvirov za kibernetske veščine in potrjevanje usposobljenosti posameznikov, če so ti praktični, koordinirani, prostovoljni, dostopni vsem državam članicam in ne ustvarjajo novih nesorazmernih administrativnih obveznosti. Sheme morajo vključevati jasne, vloge usmerjene smernice, povezavo med profili, usposabljanji, certifikati in učnimi potmi ter možnost upoštevanja enakovrednih kvalifikacij oziroma učnih izidov.

Republika Slovenija si bo prizadevala tudi, da evropske pobude za razvoj kibernetskega kadra ne bodo poglabljale razlik med državami članicami in da bodo prispevale k zadržanju strokovnega kadra v EU, zlasti v javnem sektorju in v državah s strukturnim pomanjkanjem kadrov. Krepitev strokovnega kadra je ključna za učinkovito izvajanje novih pravil, zato mora EU zagotoviti tudi strokovno, tehnično in finančno podporo državam članicam pri razvoju nacionalnih zmogljivosti.

Republika Slovenija podpira reformo evropskega certifikacijskega okvira, vključno z jasnejšimi časovnicami za razvoj certifikacijskih shem, večjo vlogo držav članic v Evropski skupini za kibernetsko certificiranje ter boljšo povezavo certifikatov z drugimi predpisi za lažje dokazovanje skladnosti. Republika Slovenija si bo prizadevala, da certifikacija ostane prostovoljna, sorazmerna, tehnično izvedljiva in dostopna tudi za MSP.

Republika Slovenija nasprotuje rešitvam, ki bi certifikacijo dejansko spremenile v obveznost brez ustreznih pravnih, finančnih in izvedbenih varovalk.

Republika Slovenija si bo prizadevala, da morebitna obveznost certificiranja izhaja samo iz izrecne pravne določbe in da se certifikacija ne uveljavlja kot posredna oziroma dejanska obveznost brez jasnih pravnih, finančnih in izvedbenih varovalk.

Republika Slovenija podpira načelo, da se certifikat, pridobljen v enem delu EU, učinkovito priznava po celotnem notranjem trgu. Tak pristop lahko zmanjša stroške čezmejnega poslovanja, poveča pravno varnost, okrepi zaupanje v digitalne proizvode in storitve ter izboljša konkurenčnost evropskih ponudnikov. Ob tem si bo Republika Slovenija prizadevala, da certifikacijske sheme ne bodo oblikovane tako, da bi nesorazmerno obremenile mala in srednja podjetja – MSP, manjše ponudnike ali nacionalne organe z omejenimi kapacitetami.

Republika Slovenija si bo prizadevala, da bodo certifikacijske sheme, zlasti pri modelih predhodne odobritve in splošne delegacije, jasno določale odgovornosti nacionalnih organov za kibernetsko certificiranje in organov za ugotavljanje skladnosti. Postopkovni koraki, odgovornost za ključne odločitve in pravne posledice morajo biti določeni dovolj jasno, da se prepreči pravna negotovost in nesorazmerna administrativna obremenitev, zlasti za manjše države članice.

Republika Slovenija si bo prizadevala za okrepljeno in vsebinsko vlogo držav članic v Evropski skupini za kibernetsko certificiranje (angl. European Cybersecurity Certification Group – ECCG). ECCG mora biti pravočasno in vsebinsko vključena v pripravo kandidatnih certifikacijskih shem, tehničnih specifikacij ter dokumentov za vzdrževanje, pregled ali umik shem. Posvetovanje z ECCG mora potekati v fazi, ko so osnutki še vsebinsko odprti in ko lahko pripombe držav članic dejansko vplivajo na končno besedilo oziroma tehnično vsebino dokumentov. Komisija in ENISA morata zato državam članicam zagotoviti pravočasno posredovanje osnutkov, podpornega gradiva in zadostne roke za pripravo stališč.

Pri nacionalnih organih za kibernetsko certificiranje morajo biti zagotovljeni zadostni kadri, ustrezno strokovno znanje in stabilni finančni viri, sorazmerni z obsegom nalog, ki jih bodo organi izvajali po uredbi. Republika Slovenija nasprotuje rešitvam, ki bi nacionalnim organom nalagale bistveno razširjene naloge brez realističnega upoštevanja kadrovskih, strokovnih in finančnih kapacitet.

Republika Slovenija podpira vzpostavitev poenotenega evropskega okvira za varnost informacijsko-komunikacijskih tehnologij (IKT) dobavnih verig, ki bo prispeval k večji zaščiti ključnih storitev, kritične infrastrukture ter subjektov v bistvenih in pomembnih sektorjih. Tak okvir lahko zmanjša odvisnost od dobaviteljev z visokim tveganjem, okrepi zaupanje v digitalne storitve in prispeva k bolj enotni ravni kibernetske odpornosti v EU.

Republika Slovenija poudarja, da mora horizontalni okvir Akta o kibernetski varnosti 2 za varnost dobavnih verig informacijsko-komunikacijskih tehnologij ustrezno upoštevati obstoječe sektorske ureditve, zlasti Uredbo (EU) 2022/2554 o digitalni operativni odpornosti za finančni sektor. Za finančne subjekte, ki so že zavezani sektorskemu okviru navedene uredbe glede upravljanja tveganj informacijsko-komunikacijskih tehnologij, poročanja o incidentih, pogodbenega upravljanja tretjih ponudnikov storitev informacijsko-komunikacijskih tehnologij ter nadzora kritičnih ponudnikov storitev informacijsko-komunikacijskih tehnologij, predlog Akta o kibernetski varnosti 2 ne sme ustvarjati vzporednih ali prekrivajočih se obveznosti. Pri tem je treba ohraniti status Uredbe (EU) 2022/2554 kot posebne sektorske ureditve za finančni sektor ter ustrezno upoštevati vlogo evropskih nadzornih organov, zlasti Evropskega bančnega organa, Evropskega organa za zavarovanja in poklicne pokojnine ter Evropskega organa za vrednostne papirje in trge.

Republika Slovenija si bo prizadevala za daljša, jasno določena in sorazmerna prehodna obdobja za implementacijo novih zahtev, ki bodo omogočila uskladitev z nacionalnimi pravili vodenja zakonodajnih postopkov, spoštovanje veljavnih civilnih oziroma pogodbenih razmerij in že prevzetih obveznosti ter tehnično, finančno in operativno izvedljivo obravnavo morebitne zamenjave opreme dobaviteljev z visokim tveganjem v omrežjih in drugih ključnih sistemih. Republika Slovenija nasprotuje rešitvam, ki bi uvajale nesorazmerne ali časovno neizvedljive obveznosti brez ustreznih prehodnih obdobij, zagotovljene finančne podpore in predhodno ocenjene tehnične izvedljivosti, zlasti kadar bi takšne obveznosti lahko ogrozile neprekinjeno delovanje nacionalne kritične infrastrukture oziroma izvajanje bistvenih storitev.

Republika Slovenija si bo prizadevala tudi za dopolnitev tehničnih prilog oziroma spremljajočih aktov, kjer bo to potrebno za zagotovitev jasnih, sorazmernih in izvedljivih tehničnih zahtev. Tehnične zahteve morajo biti oblikovane tako, da zagotavljajo visoko raven kibernetske varnosti, hkrati pa upoštevajo dejanske zmogljivosti držav članic, pristojnih organov in zavezancev.

Republika Slovenija podpira tudi vzpostavitev enotne vstopne točke za prijavo incidentov, če bo ta zavezancem omogočila izpolnjevanje obveznosti z enim poročilom namesto več ločenih poročil. Takšna rešitev lahko zmanjša administrativna bremena, izboljša preglednost poročanja in okrepi učinkovitost odzivanja na incidente, če bo zagotovljena visoka raven varnosti, zanesljivost, interoperabilnost z nacionalnimi sistemi in jasna razmejitev odgovornosti.

Republika Slovenija posebej izpostavlja pomen CSA2 za subjekte v bistvenih in pomembnih sektorjih, kot jih določata prilogi I in II Direktive NIS2 (druga direktiva EU o varnosti omrežij in informacijskih sistemov – »Network and Information Security 2«). Pri izvajanju novih pravil na področju certificiranja, varnosti IKT dobavnih verig in poročanja je treba upoštevati sektorska tveganja, kritičnost storitev ter možne posledice motenj za delovanje države, gospodarstva, družbe, javne varnosti, zdravja ljudi ter varstvo osebnih in drugih občutljivih podatkov.
B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Cilji uredbe

Predlog Uredbe CSA2 celovito prenavlja in širi obseg obstoječega evropskega okvira za agencijo ENISA in evropski sistem kibernetskega certificiranja. Ključni cilj predloga je okrepiti odpornost EU proti kibernetskim grožnjam in prilagoditi pravni okvir novim razmeram, zlasti z vidika vse pogostejših in sofisticiranih kibernetskih napadov, rasti kibernetskega kriminala, tveganj v IKT dobavnih verigah ter potrebe po večji odpornosti subjektov v bistvenih in pomembnih sektorjih.

Utemeljitev za predlog izhaja iz bistveno spremenjenega okolja kibernetskih groženj. Ocena učinka poudarja, da kibernetska varnost ni več zgolj tehnično vprašanje, temveč politična, gospodarska in strateška nujnost. Digitalna infrastruktura podpira ključne sektorje, kot so energetika, zdravstvo, finančni sistemi in promet, kibernetski incidenti pa lahko povzročijo motnje v bistvenih storitvah, gospodarsko škodo, izgubo zaupanja in širše varnostne posledice. 

Ti sektorji so zaradi svoje vloge pri zagotavljanju ključnih storitev posebej izpostavljeni posledicam kibernetskih incidentov, motenj v dobavnih verigah in pomanjkljive varnosti IKT proizvodov, storitev in procesov. Predlog je zato pomemben ne le za tehnično raven kibernetske varnosti, temveč tudi za gospodarsko varnost, geopolitično odpornost, stabilnost notranjega trga in zaupanje uporabnikov v digitalne storitve.

Uredba zasleduje vzpostavitev usklajenega, na tveganjih temelječega pristopa k varnosti IKT dobavnih verig in zmanjšanje fragmentacije notranjega trga, do katere prihaja zaradi različnih nacionalnih pristopov k omejevanju tveganj pri dobaviteljih IKT. Utemeljitev za ukrepanje na ravni EU je posebej izrazita na področju dobavnih verig, saj odvisnosti od dobaviteljev z visokim tveganjem učinkujejo čezmejno, incidenti v IKT dobavnih verigah pa se pogosto širijo prek meja posameznih držav članic. Razdrobljeni nacionalni pristopi lahko zato zmanjšujejo pravno varnost, ustvarjajo ovire za notranji trg in povečujejo varnostna tveganja za kritične subjekte in infrastrukturo. 

Vzpostavlja se horizontalni okvir za obravnavo netehničnih dejavnikov tveganja, na primer vpliva tujih jurisdikcij na dobavitelje, z namenom zmanjšanja odvisnosti od dobaviteljev z visokim tveganjem ter krepitve zaupanja v varnost ključnih storitev, kritične infrastrukture in subjektov v bistvenih in pomembnih sektorjih. Dokumenti Komisije poudarjajo, da netehnična tveganja lahko vključujejo možnost nedovoljenega vpliva tretjih držav, obveznosti razkrivanja ranljivosti tujim organom, tveganja gospodarskega vohunjenja, sistemskih motenj ali prikritih ranljivosti oziroma stranskih vrat. 

Poleg tega predlog razširja mandat ENISA ter posodablja njene naloge glede na nove zakonodajne in strateške ukrepe EU na področju kibernetske varnosti, odpornosti digitalnih proizvodov, kibernetske solidarnosti in kriznega odzivanja. Predlog hkrati utrjuje evropski okvir kibernetskega certificiranja ter uvaja novo področje evropskih potrdil o kibernetskih veščinah oziroma usposobljenosti posameznikov.

Republika Slovenija pri tem podpira krepitev ENISA kot podporne, tehnične in koordinativne institucije, ob jasni razmejitvi njenih nalog od nalog nacionalnih CSIRT in pristojnih nacionalnih organov. Certifikacijski okvir mora ostati prostovoljen, sorazmeren in namenjen poenostavitvi dokazovanja skladnosti, zlasti za subjekte v bistvenih in pomembnih sektorjih, ne pa ustvarjanju nesorazmernih novih obveznosti.

Pravna podlaga

Predlagana uredba temelji na pravni podlagi za sprejem ukrepov za zagotavljanje delovanja notranjega trga. Evropska komisija predlog utemeljuje s tem, da različni nacionalni predpisi o netehničnih dejavnikih kibernetske varnosti, zlasti na področju varnosti IKT dobavnih verig, lahko ovirajo enotni trg in povzročajo neenakomerno raven kibernetske odpornosti držav članic.

Po oceni Komisije je ukrepanje na ravni EU potrebno zaradi čezmejne narave kibernetskih groženj, močne prepletenosti digitalnih storitev in infrastrukture ter potrebe po usklajenem zaupanju v digitalne proizvode, storitve in procese. Uredba kot pravni akt bo neposredno uporabljiva v državah članicah, s čimer se zagotavlja večja poenotenost pravil brez klasične nacionalne transpozicije.

Utemeljitev ukrepanja EU izhaja tudi iz dejstva, da so se naloge ENISA postopno širile z več zakonodajnimi akti, ne da bi bil njen temeljni mandat celovito prilagojen novim odgovornostim in virom. Komisija v oceni učinka opozarja, da je to povzročilo prekrivanja, neučinkovitosti in nezadostno prednostno obravnavo temeljnih podpornih nalog za države članice. 

Kljub neposredni uporabljivosti uredbe bodo države članice morale zagotoviti ustrezne institucionalne, organizacijske in normativne pogoje za njeno izvajanje. To vključuje določitev oziroma potrditev pristojnih organov, zagotovitev ustreznih pooblastil, sodelovanje z drugimi državami članicami in institucijami EU ter vzpostavitev učinkovitih, sorazmernih in odvračilnih sankcij za kršitve obveznosti iz uredbe.

Predvidene posledice za države članice

Predlog CSA2 je zasnovan okrog treh glavnih ciljev: krepitve vloge ENISA, prenove evropskega certifikacijskega okvira in uvedbe skupnega evropskega mehanizma za varnost IKT dobavnih verig. Države članice bodo morale nacionalne pristope na urejenih področjih uskladiti s skupnim evropskim okvirom, pri čemer mora biti ohranjena jasna razmejitev pristojnosti med institucijami EU in nacionalnimi organi.

Uredba bo od držav članic zahtevala organizacijske in normativne prilagoditve, čeprav ne v obliki klasične implementacije direktive. Predvsem bo treba določiti oziroma potrditi pristojne organe za naloge po uredbi, zagotoviti ustrezna pooblastila za izvajanje nadzora, vzpostaviti ali prilagoditi nacionalna pravila o sankcijah ter zagotoviti učinkovito sodelovanje med nacionalnimi organi, sektorskimi regulatorji, Evropsko komisijo in ENISA.

Da bi Republika Slovenija učinkovito izvajala nadzor nad varnostjo IKT dobavnih verig in kibernetskim certificiranjem, bo treba ustrezno prilagoditi nacionalni pravni okvir. Pri tem bo treba zagotoviti jasno razmejitev pristojnosti, uskladitev terminologije ter preprečiti prekrivanje ali konflikte pristojnosti med pristojnimi državnimi organi in sektorskimi regulatorji, zlasti na področjih, kjer so varnostni vidiki dobaviteljev že delno urejeni.

Države članice bodo morale zagotoviti ustrezne vire in pooblastila svojim pristojnim organom, da bodo ti lahko izvajali nove naloge, zlasti na področju varnosti IKT dobavnih verig, kibernetskega certificiranja, sodelovanja v evropskih telesih in izmenjave informacij. Pri tem bo pomembno, da nove obveznosti ne povzročijo nesorazmernih administrativnih in finančnih bremen za manjše države članice oziroma države z omejenimi kadrovskimi in tehničnimi kapacitetami.

Predlog vpliva tudi na obstoječe nacionalne certifikacijske ureditve. Države članice ne bodo smele oblikovati nacionalnih shem, ki bi podvajale ali ovirale evropske certifikacijske sheme na področjih, ki so urejena na ravni EU. Namen takšnega pristopa je zmanjšati razdrobljenost notranjega trga in omogočiti, da se kibernetski certifikati priznavajo po vsej EU, ob hkratnem zagotavljanju sorazmernosti, pravne jasnosti in dostopnosti shem tudi za MSP.

Na operativni ravni predlog predvideva dodatne naloge in stroške za upravne organe držav članic. Okrepljena vloga ENISA, sodelovanje v evropskih telesih, dodatne naloge na področju certificiranja ter nadzor nad varnostjo dobavnih verig bodo zahtevali dodatne strokovne, tehnične in organizacijske zmogljivosti. Ocena učinka izrecno potrjuje, da bodo stroški nastali ne le za ENISA, temveč tudi za javne organe držav članic, zlasti na področju nadzora in izvajanja novih nalog. 

Zato je pomembno, da se nove naloge uvajajo postopno, da so finančne posledice jasno opredeljene in da EU zagotovi ustrezne mehanizme finančne, tehnične in strokovne podpore.

Glavni stebri predloga CSA2

CSA2 sestavljajo trije glavni stebri:

1.
revizija mandata ENISA, 

2.
prenova evropskega okvira za kibernetsko certificiranje, 

3.
varnost IKT dobavnih verig. 

1) Revizija mandata ENISA

Predlog CSA2 predvideva prenovo in okrepitev mandata ENISA. Naloge agencije so strukturirane okoli podpore izvajanju zakonodaje EU, okrepljenega operativnega sodelovanja, certifikacije in standardizacije, situacijskega zavedanja, upravljanja ranljivosti, podpore obvladovanju incidentov ter razvoja kibernetskih veščin.

ENISA naj bi pridobila močnejšo vlogo pri krepitvi situacijskega zavedanja, zgodnjem opozarjanju, podpori pri odzivanju na incidente, upravljanju ranljivosti, podpori državam članicam pri izvajanju evropske kibernetske zakonodaje ter pri razvoju skupnih orodij in platform. Ocena učinka potrjuje, da ENISA trenutno ne dosega vseh potreb deležnikov glede podpore sodelovanju med državami članicami, situacijskega zavedanja, standardizacije, tehničnih specifikacij in podpore izvajanju evropskih pravil, kar utemeljuje potrebo po jasnejšem in bolje usmerjenem mandatu. 

Republika Slovenija podpira močnejšo ENISA, če bo njena vloga ostala podporna, tehnična in koordinativna. Krepitev ENISA mora prispevati k boljši podpori državam članicam, boljši izmenjavi informacij, večji interoperabilnosti orodij in večji učinkovitosti odzivanja na kibernetske grožnje. Ob tem ENISA ne sme prevzemati nalog nacionalnih CSIRT ali pristojnih nacionalnih organov ter ne sme postati dejanski »EU CSIRT« brez jasnega mandata.

Vloga ENISA v mreži nacionalnih CSIRT mora biti jasno opredeljena kot sekretariatna, podporna in koordinativna. ENISA lahko prispeva k situacijskemu zavedanju, analizam, usmerjanju, izmenjavi informacij in koordinaciji, ne sme pa izvajati nalog CSIRT, razvijati CSIRT- oziroma CERT-tipov operativnih zmogljivosti ali nadomeščati nacionalnih struktur za operativni odziv na incidente.

Pri obvladovanju ranljivosti se predvideva koristna podporna vloga ENISA, zlasti pri pripravi praktičnih usmeritev, ciljnem obveščanju, prepoznavanju potencialno prizadetih subjektov in podpori usklajenemu odpravljanju ranljivosti. Takšna podpora mora biti praviloma zagotovljena na zahtevo držav članic in ob spoštovanju odgovornosti nacionalnih CSIRT ter CERT-EU.

Pri podpori incidentom mora biti pristop tehnološko nevtralen in ne sme biti omejen zgolj na posamezno vrsto incidenta, kot so izsiljevalski napadi. ENISA lahko pomaga pri koordinaciji, usmerjanju in dostopu do obstoječih podpornih kanalov, vendar mora njena pomoč dopolnjevati, ne pa podvajati operativne podpore nacionalnih CSIRT in CERT-EU.

Pri upravljanju skupnih platform za poročanje o incidentih in ranljivostih mora biti zagotovljena visoka raven varnosti, zanesljivost, interoperabilnost z nacionalnimi sistemi, jasna razmejitev odgovornosti ter preprečevanje podvajanja obveznosti poročanja. Enotna vstopna točka mora zavezancem olajšati izpolnjevanje obveznosti, ne pa ustvarjati novih vzporednih postopkov ali dodatnih administrativnih bremen. Podporo takšnemu pristopu dajejo tudi ugotovitve posvetovanja z deležniki, ki so izpostavili raznolikost nacionalnih orodij za poročanje, različne pragove poročanja in potrebo po centraliziranih platformah za zmanjšanje administrativnega bremena. 

Predlog vključuje tudi organizacijske spremembe, med drugim okrepljeno vlogo upravnega odbora ENISA in tesnejše sodelovanje držav članic z agencijo. Takšne rešitve lahko izboljšajo usklajevanje na ravni EU, vendar morajo biti finančne in kadrovske posledice za države članice jasno opredeljene. Za manjše države članice je posebej pomembno, da nove obveznosti glede sodelovanja z ENISA ne povzročijo nesorazmernih kadrovskih ali proračunskih obremenitev.

Pri morebitni napotitvi povezovalnih uradnikov v ENISA je treba upoštevati kapacitete držav članic. Ustrezna rešitev je, da je obvezna napotitev omejena na enega povezovalnega uradnika na državo članico, dodatna napotitev pa ostane prostovoljna.

2) Evropski okvir za kibernetsko certificiranje

Predlog CSA2 prenavlja evropski okvir za kibernetsko certificiranje z namenom hitrejšega, bolj preglednega in učinkovitejšega razvoja evropskih certifikacijskih shem. Predvidene so jasnejše časovnice, bolj opredeljene vloge deležnikov ter okrepljena vloga ENISA pri pripravi, upravljanju, vzdrževanju in posodabljanju certifikacijskih shem.

Potreba po reformi je utemeljena z dosedanjim počasnim izvajanjem evropskega certifikacijskega okvira. Ocena učinka navaja, da je bila skoraj pet let po začetku veljavnosti obstoječega akta sprejeta le ena od petih formalno zahtevanih certifikacijskih shem, medtem ko so se druge, vključno s shemami za oblak in 5G, soočale z večletnimi zamudami ali zastoji. Takšno stanje zmanjšuje predvidljivost za podjetja in omejuje uporabnost certifikacije kot instrumenta notranjega trga. 

Certifikacija je zasnovana kot orodje za krepitev zaupanja v IKT proizvode, storitve in procese ter kot mehanizem za poenostavitev dokazovanja skladnosti z zahtevami različnih evropskih aktov. Evropski certifikacijski okvir lahko pomembno prispeva k zmanjšanju fragmentacije notranjega trga, če bo omogočal učinkovito priznavanje certifikatov po vsej EU in preprečeval potrebo po več vzporednih nacionalnih certifikacijskih postopkih.

Pri tem mora certifikacija ostati prostovoljna, sorazmerna in dostopna tudi za MSP, razen kadar je obveznost certificiranja izrecno določena v pravu EU ali nacionalnem pravu. Namen certifikacije mora biti predvsem poenostavitev dokazovanja skladnosti, zmanjšanje administrativnih bremen in krepitev zaupanja na notranjem trgu, ne pa ustvarjanje posrednih ali dejanskih obveznosti brez jasne pravne podlage.

Republika Slovenija podpira reformo certifikacijskega okvira, če ta krepi načelo, da se certifikat, pridobljen v eni državi članici oziroma v okviru evropske sheme, učinkovito priznava po celotnem notranjem trgu. Tak pristop lahko zmanjša stroške čezmejnega poslovanja, poveča pravno varnost in izboljša konkurenčnost evropskih ponudnikov. Ocena učinka ugotavlja, da različne nacionalne certifikacijske sheme ustvarjajo podvajanje bremen za operaterje in MSP, ki želijo pridobiti en certifikat in poslovati po celotni EU. 

Pri izvajanju certifikacijskih shem je pomembna jasna razmejitev odgovornosti med nacionalnimi certifikacijskimi organi in organi za ugotavljanje skladnosti. To je posebej pomembno pri shemah, ki predvidevajo modele predhodne odobritve ali splošne delegacije, saj lahko nejasna razdelitev odgovornosti povzroči pravno negotovost, podvajanje postopkov in dodatne obremenitve za nacionalne organe.

Pomemben element prenove certifikacijskega okvira je tudi okrepljena vloga ECCG. Za Republiko Slovenijo je bistveno, da sodelovanje držav članic ni zgolj formalno, temveč pravočasno in vsebinsko, zlasti pri pripravi kandidatnih shem, tehničnih specifikacij ter dokumentov za vzdrževanje, pregled ali umik certifikacijskih shem. Zato je pomembno, da Komisija in ENISA državam članicam pravočasno posredujeta osnutke in podporna gradiva.

Predlog razširja certifikacijski okvir tudi na nova področja, vključno z možnostjo certificiranja kibernetske drže organizacij in potrjevanjem kibernetskih veščin posameznikov. Takšne rešitve lahko prispevajo k večji zrelosti subjektov v bistvenih in pomembnih sektorjih ter k razvoju strokovnega kadra. Vendar morajo biti sheme praktične, tehnično izvedljive, usklajene z obstoječimi okviri in uvedene postopno, da ne bi ustvarile nesorazmernih administrativnih ali finančnih bremen.

Pri evropskih shemah potrjevanja kibernetskih veščin je pomembno, da niso zgolj formalni okvir, temveč praktično orodje za delodajalce, javne organe in posameznike. Sheme morajo omogočati prepoznavanje relevantnih usposabljanj in kvalifikacij, podpirati enakovredne učne izide ter ne smejo poglabljati razlik med državami članicami ali spodbujati odtoka kadrov iz EU. Ocena učinka kot relevantno ozadje navaja naraščajočo vrzel v kibernetski delovni sili, saj naj bi se primanjkljaj strokovnjakov v EU povečal z ocenjenih 274.000 v letu 2023 na 299.000 v letu 2024. 

Evropski certifikacijski okvir mora ostati osredotočen predvsem na tehnična merila kibernetske varnosti. Netehnična tveganja dobavnih verig, vključno s tveganji, povezanimi z vplivom tretjih držav na dobavitelje, je treba obravnavati v ločenem, preglednem, na tveganjih utemeljenem in sorazmernem okviru.

3) Varnost IKT dobavnih verig

Varnost IKT dobavnih verig je ena najresnejših in najhitreje rastočih kibernetskih groženj v EU, pri čemer obstoječi pravni okvir te problematike ne naslavlja celovito. Obstoječi evropski okvir obravnava predvsem tehnična kibernetska tveganja, ne zagotavlja pa vedno zadostnih orodij za obvladovanje netehničnih tveganj, povezanih z dobavitelji, lastniškimi strukturami, odvisnostjo od tretjih držav ali možnostjo zunanjega vpliva na dobavitelje.

IKT dobavne verige so zaradi svoje kompleksnosti in globalne prepletenosti posebej ranljive za napade z verižnim učinkom, pri katerih lahko en sam incident povzroči obsežne gospodarske, družbene in varnostne posledice. Ocena učinka navaja, da kompromitacija dobavne verige lahko sproži domino učinek po verigi dobaviteljev, partnerjev in uporabnikov, pri čemer so takšni incidenti med najdalj časa zaznavnimi in najzahtevnejšimi za obvladovanje. 

Poseben pomen imajo ti ukrepi za subjekte v bistvenih in pomembnih sektorjih, vključno z energetiko, prometom, bančništvom, infrastrukturo finančnega trga, zdravstvom, oskrbo s pitno vodo, odvajanjem in čiščenjem odpadne vode, digitalno infrastrukturo, upravljanjem storitev IKT, javno upravo, vesoljem, poštnimi in kurirskimi storitvami, ravnanjem z odpadki, proizvodnjo in distribucijo kemikalij, proizvodnjo, predelavo in distribucijo hrane, proizvodnjo, digitalnimi ponudniki ter raziskovalnimi organizacijami.

Pri finančnem sektorju je treba posebej upoštevati, da Uredba (EU) 2022/2554 že vzpostavlja sektorski okvir za digitalno operativno odpornost, upravljanje tveganj informacijsko-komunikacijskih tehnologij, obvladovanje tveganj pri tretjih ponudnikih storitev informacijsko-komunikacijskih tehnologij, poročanje o incidentih ter nadzor kritičnih ponudnikov storitev informacijsko-komunikacijskih tehnologij. Zato morajo biti določbe predloga Akta o kibernetski varnosti 2 glede varnosti dobavnih verig informacijsko-komunikacijskih tehnologij oblikovane tako, da dopolnjujejo obstoječi sektorski okvir, ne pa da za finančne subjekte uvajajo vzporedne ali prekrivajoče se obveznosti.

Pri teh subjektih morajo biti ukrepi za varnost dobavnih verig zasnovani na podlagi tveganj, kritičnosti storitev, možnih čezsektorskih učinkov, varstva osebnih in drugih občutljivih podatkov ter tehnične in finančne izvedljivosti ukrepov. Ukrepi morajo biti dovolj učinkoviti za zmanjšanje strateških in operativnih tveganj, hkrati pa ne smejo povzročiti nesorazmernih stroškov, neizvedljivih rokov ali nepotrebnega administrativnega bremena.

Poseben problem predstavljajo netehnična tveganja, povezana z dobavitelji iz tretjih držav, kjer lahko obstaja možnost državnega vpliva, prisilnega razkrivanja podatkov ali drugih oblik vplivanja na zanesljivost in varnost dobavitelja. Komisija v oceni učinka posebej poudarja, da se tehnična in netehnična tveganja ne smejo obravnavati kot ločena, saj se lahko tehnična ranljivost izkoristi tudi prek netehničnih dejavnikov, na primer kadar tuji pravni režim zahteva poročanje ranljivosti javnemu organu pred razpoložljivostjo popravka. 

Čeprav obstoječi evropski okvir omogoča pripravo skupnih ocen tveganja za dobavne verige, izvajanje zaščitnih ukrepov med državami članicami ni povsem enotno, kar lahko vodi v fragmentacijo notranjega trga in neenako raven varnosti. Predlog CSA2 zato zasleduje bolj usklajen evropski pristop, pri čemer mora biti ta pristop pregleden, na tveganjih utemeljen, sorazmeren ter podprt s takšnimi prehodnimi obdobji, ki bodo omogočila uskladitev z nacionalnimi zakonodajnimi postopki, spoštovanje veljavnih pogodbenih razmerij in že prevzetih obveznosti ter tehnično, finančno in operativno izvedljivo obravnavo morebitne zamenjave opreme dobaviteljev z visokim tveganjem v omrežjih in drugih ključnih sistemih, jasnimi smernicami in finančno oziroma strokovno podporo EU.

Pri morebitnih ukrepih omejevanja ali zamenjave opreme dobaviteljev z visokim tveganjem je treba upoštevati tehnično izvedljivost, razpoložljivost varnih alternativ, stroške za zavezance, vpliv na kontinuiteto storitev ter posebnosti posameznih sektorjev. Tak pristop je skladen tudi z obrazložitvijo predloga, ki poudarja, da morajo biti ukrepi glede dobavnih verig utemeljeni na dokazih, oceni gospodarskih učinkov, razpoložljivosti alternativ na trgu in življenjskem ciklu proizvodov. 

Skupni evropski okvir za varnost IKT dobavnih verig lahko okrepi odpornost EU, zmanjša možnosti za regulativno razdrobljenost in poveča predvidljivost za podjetja. Vendar mora biti oblikovan tako, da združuje varnostne cilje, pravno jasnost, sorazmernost, gospodarsko izvedljivost in spoštovanje pristojnosti držav članic.
OCENA VPLIVOV IN POSLEDIC PREDLOGA ZADEVE EU: 
Vpliv na pravni red


Sprememba obstoječih aktov


Predlog CSA2 je uredba, ki bo neposredno uporabljiva v vseh državah članicah, zato formalno ne zahteva prenosa v nacionalno zakonodajo. Kljub temu bo imela pomembne učinke na slovenski pravni red, saj bo treba zagotoviti ustrezne institucionalne, organizacijske in normativne pogoje za njeno izvajanje.

Republika Slovenija bo morala določiti oziroma potrditi pristojne nacionalne organe za izvajanje nalog po uredbi, zagotoviti ustrezna nadzorna pooblastila ter vzpostaviti učinkovite, sorazmerne in odvračilne sankcije za kršitve obveznosti iz uredbe. Morebitne spremembe nacionalnega pravnega okvira bodo potrebne predvsem na področjih določanja pristojnosti, nadzora, sankcij, certificiranja, varnosti IKT dobavnih verig in sodelovanja med pristojnimi organi. 

Glede na končno besedilo uredbe in nacionalno izvedbeno ureditev bo treba preveriti, ali in v kakšnem obsegu bo treba razširiti pooblastila pristojnih nacionalnih organov, zlasti na področju nadzora nad varnostjo IKT dobavnih verig, kibernetskega certificiranja, zbiranja podatkov, preverjanja skladnosti in izrekanja ukrepov. Pri tem mora biti zagotovljeno, da so pooblastila jasna, sorazmerna in skladna z obstoječo ureditvijo pristojnosti.

Da bi Republika Slovenija učinkovito izvajala nadzor nad varnostjo IKT dobavnih verig in kibernetskim certificiranjem, bo treba ustrezno prilagoditi nacionalni pravni okvir. Pri tem bo treba zagotoviti jasno razmejitev pristojnosti, uskladitev terminologije ter preprečiti prekrivanje ali konflikte pristojnosti med pristojnimi državnimi organi in sektorskimi regulatorji, zlasti na področjih, kjer so varnostni vidiki dobaviteljev že delno urejeni.

To je posebej pomembno za finančni sektor, kjer Uredba (EU) 2022/2554 že določa posebna pravila glede digitalne operativne odpornosti, upravljanja tveganj informacijsko-komunikacijskih tehnologij, pogodbenega upravljanja tretjih ponudnikov storitev informacijsko-komunikacijskih tehnologij, poročanja o večjih incidentih ter nadzora kritičnih ponudnikov storitev informacijsko-komunikacijskih tehnologij. Pri morebitnih nacionalnih izvedbenih prilagoditvah bo zato treba zagotoviti, da se pristojnosti in obveznosti po predlogu Akta o kibernetski varnosti 2 ne bodo podvajale s sektorsko ureditvijo finančnega sektorja.

Predlog bo vplival tudi na nacionalne certifikacijske ureditve. Nacionalni pravni okvir bo treba uskladiti tako, da ne bo prihajalo do podvajanja nacionalnih in evropskih certifikacijskih shem, kjer bo posamezno področje urejeno na ravni EU. Namen tega je zmanjšati fragmentacijo notranjega trga in omogočiti učinkovito priznavanje evropskih certifikatov, ob hkratnem zagotavljanju sorazmernosti in dostopnosti certifikacijskih postopkov.

Takšna uskladitev je utemeljena tudi z ugotovitvami ocene učinka, da različne nacionalne certifikacijske sheme in različni pristopi k ugotavljanju skladnosti ustvarjajo tržno fragmentacijo, podvajanje bremen in dodatne stroške za operaterje in MSP, ki želijo poslovati čezmejno.

Na širši ravni bo treba posodobiti tudi sklicevanja na obstoječi evropski pravni okvir, kjer se nacionalni predpisi, strategije ali izvedbeni akti sklicujejo na veljavno ureditev, ki jo predlog CSA2 nadomešča ali spreminja. Pri tem bo treba zagotoviti pravno jasnost, kontinuiteto izvajanja nalog in skladnost med nacionalno ter evropsko ravnjo.

Skupno gledano bo vpliv na pravni red pomemben, vendar obvladljiv, če bodo spremembe izvedene pravočasno, usklajeno in ob jasni razmejitvi pristojnosti med državnimi organi, sektorskimi regulatorji in evropskimi institucijami.


Priprava novih aktov


Nacionalni pravni okvir bo moral zagotoviti tudi jasno procesno ureditev razmerja med pristojnimi certifikacijskimi organi in organi za ugotavljanje skladnosti, zlasti kadar evropske certifikacijske sheme predvidevajo modele predhodne odobritve ali delegacije nalog. To je pomembno za pravno varnost, odgovornost odločanja in učinkovito izvajanje certifikacijskih postopkov.

Pri ureditvi certificiranja bo treba zagotoviti, da morebitna obveznost certificiranja izhaja iz izrecne pravne določbe. S tem se prepreči, da bi certifikacija postala dejansko obvezna brez jasne pravne podlage, ocene učinkov in ustreznih izvedbenih varovalk.

Posledice za proračun

Predlog CSA2 ni finančno nevtralen. Prinaša nove naloge za institucije EU, države članice, pristojne nacionalne organe in posredno tudi za zavezance. Posledično bo imel predlog vpliv tudi na proračun Republike Slovenije, predvsem zaradi potrebe po krepitvi kadrovskih, strokovnih, tehničnih in organizacijskih zmogljivosti.

Republika Slovenija poudarja, da je treba pri nadaljnji obravnavi predloga Akta o kibernetski varnosti 2 zagotoviti finančno vzdržnost izvajanja akta, jasno in predvidljivo opredelitev virov sredstev oziroma predlogov za pokrivanje povečanih izdatkov proračuna ter omejitev dodatnih obremenitev državnega proračuna. Finančne posledice je treba prikazati večletno in jih razčleniti najmanj na odhodke za plače in druge izdatke zaposlenim ter prispevke delodajalcev, izdatke za blago in storitve ter investicijske odhodke. Nove obveznosti morajo biti oblikovane sorazmerno glede na kadrovske, tehnične in finančne zmogljivosti držav članic.

Širitev mandata ENISA spremlja povečanje nalog agencije in sprememba finančnega modela, vključno z možnostjo uvedbe pristojbin za nekatere storitve oziroma naloge na področju certificiranja in varnosti dobavnih verig. Takšen model lahko prispeva k večji finančni vzdržnosti izvajanja nalog na ravni EU, vendar mora biti oblikovan tako, da ne prenaša stroškov javnega mandata ENISA na države članice in njihove javne organe.

Ocena učinka potrjuje znatne finančne posledice predloga. V povzetku ocene učinka so stroški za ENISA zaradi novih nalog ocenjeni na 161,3 milijona EUR v petih letih, stroški za javne organe po EU na področju nadzora pa do 80 milijonov EUR v petih letih. To potrjuje potrebo po previdnosti pri nalaganju novih obveznosti državam članicam in po jasni opredelitvi finančnih virov. 

Republika Slovenija podpira, da se morebitne pristojbine uporabljajo le kot omejen, sorazmeren in pregledno določen mehanizem za zasebne akterje, kadar ti uporabljajo posebne storitve ali postopke. Republika Slovenija nasprotuje zaračunavanju pristojbin državam članicam, njihovim pristojnim organom ali drugim javnim organom za naloge, ki jih ENISA izvaja v okviru svojega javnega mandata. Takšno zaračunavanje bi pomenilo posreden prenos stroškov evropskih nalog na nacionalne proračune in bi lahko nesorazmerno prizadelo manjše države članice.

Za Republiko Slovenijo bodo ključni dodatni stroški povezani predvsem z morebitno krepitvijo pristojnih organov, usposabljanjem obstoječih kadrov, zagotavljanjem dodatnih strokovnjakov, razvojem ali prilagoditvijo tehničnih orodij ter sodelovanjem v evropskih mehanizmih. Izvajanje novih nalog na področju varnosti IKT dobavnih verig, kibernetskega certificiranja, poročanja in sodelovanja z ENISA bo zahtevalo dodatne vire.

Poseben proračunski učinek bo lahko nastal pri izvajanju nalog nacionalnega organa za kibernetsko certificiranje. Za učinkovito izvajanje nadzornih, koordinacijskih, pritožbenih, poročevalskih in certifikacijskih nalog bodo potrebni zadostni kadri, specializirano strokovno znanje ter stabilna finančna sredstva, sorazmerna z dejanskim obsegom nalog.

Pomemben proračunski vidik je tudi sodelovanje v evropskih telesih, delovnih skupinah, postopkih priprave certifikacijskih shem, medsebojnih pregledih in mehanizmih izmenjave informacij. Takšno sodelovanje zahteva strokovne kadre, pripravo gradiv, medresorsko usklajevanje, potne stroške in stalno strokovno spremljanje razvoja evropskega okvira.

Če bo končno besedilo uredbe predvidevalo obveznost napotitve nacionalnih strokovnjakov oziroma povezovalnih uradnikov v ENISA, bo to za države članice pomenilo dodatno kadrovsko, organizacijsko in finančno obremenitev. Za Republiko Slovenijo je zato ustreznejša rešitev, da je obvezna napotitev omejena na enega povezovalnega uradnika, dodatna napotitev pa ostane možnost za države članice, ki imajo za to ustrezne kapacitete.

Evropski viri za sofinanciranje kibernetske varnosti so lahko pomemben podporni instrument, vendar projektno financiranje praviloma ne pokriva vseh sistemskih stroškov izvajanja zakonodaje. Zato si bo Republika Slovenija prizadevala, da bodo finančne posledice novih nalog jasno, pregledno in predvidljivo opredeljene ter da bodo vzpostavljeni ustrezni mehanizmi sofinanciranja iz sredstev EU.

Republika Slovenija nasprotuje rešitvam, ki bi nesorazmerno prenesle finančna, kadrovska ali administrativna bremena na manjše države članice oziroma države z omejenimi kapacitetami. Brez dodatnih evropskih finančnih mehanizmov bi imel predlog lahko pomemben negativen vpliv na proračun Republike Slovenije, saj bi bilo treba za uspešno izvajanje novih nalog zagotoviti dodatna sredstva za kadre, strokovno usposabljanje, tehnična orodja in sodelovanje v evropskih mehanizmih.

Previdnost pri finančnih učinkih dodatno potrjuje tudi mnenje Odbora za regulativni nadzor, ki je pri oceni učinka zahteval jasnejše in robustnejše ocene koristi, stroškov ter učinkov ukrepov za varnost IKT dobavnih verig in poenostavitev. To potrjuje potrebo, da se pri pogajanjih vztraja pri preglednih ocenah stroškov, razmejitvi enkratnih in ponavljajočih se stroškov ter realistični oceni učinkov na javne organe in podjetja.

Pri nadaljnjem proračunskem načrtovanju bo treba finančne posledice razčleniti po ekonomskih namenih porabe. Odhodki za plače in druge izdatke zaposlenim ter prispevki delodajalcev bodo lahko izhajali iz kadrovskih okrepitev pristojnih organov, povečanega obsega nalog obstoječih zaposlenih ter morebitne napotitve povezovalnega uradnika oziroma nacionalnega strokovnjaka v ENISA. Izdatki za blago in storitve bodo lahko vključevali zunanjo pravno, tehnično in strokovno podporo, akreditacijske in certifikacijske postopke, licence, usposabljanja, potne stroške, pripravo na medsebojne strokovne preglede ter sodelovanje v evropskih telesih. Investicijski odhodki bodo lahko povezani z razvojem ali nadgradnjo informacijskih rešitev, varnih platform in drugih tehničnih orodij.

Glede na pričakovano časovnico obravnave predloga Akta o kibernetski varnosti 2 na ravni Evropske unije se pomembnejše proračunske posledice za izvajanje novih nalog predvidoma ne pričakujejo pred letom 2028. Morebitne potrebe v letu 2027 bi se lahko nanašale predvsem na pripravo nacionalnih izvedbenih podlag, analize vrzeli, tehnično in kadrovsko načrtovanje, začetne organizacijske prilagoditve, pripravo oziroma prilagoditev informacijskih rešitev, usposabljanja ter sodelovanje v evropskih telesih.

Za trenutno identificirane pripravljalne aktivnosti v letu 2027 se okvirno ocenjuje potreba po zagotovitvi dodatnih pravic porabe v višini do 300.000 EUR v okviru finančnega načrta neposrednega proračunskega uporabnika Urad Vlade Republike Slovenije za informacijsko varnost, predvidoma iz integralnih sredstev oziroma drugih ustreznih virov sredstev. 

Za leto 2028 se okvirno predvideva potreba po zagotovitvi dodatnih pravic porabe v višini do 1.200.000 EUR. Gre za konsolidirano okvirno oceno za medsebojno povezana predloga CSA2 in sprememb Direktive NIS2, ki se z enako oceno v stališču do predloga direktive o spremembi Direktive (EU) 2022/2555 ne sešteva. Dejanski obseg potrebnih pravic porabe bo odvisen od končnega besedila aktov, rokov za prenos oziroma začetek uporabe, dejanskega obsega nalog, ki bodo naložene Republiki Sloveniji oziroma pristojnim nacionalnim organom, ter razpoložljivih nacionalnih in evropskih virov sredstev.

Ocena je okvirna in namenjena proračunskemu načrtovanju. Pripravljena je pred prejemom dokončnega razreza proračunskih izdatkov in limitov proračunske porabe za leti 2027 in 2028 ter ne pomeni, da so pravice porabe na posamezni proračunski postavki že zagotovljene. Dokončni obseg in način financiranja bosta določena v okviru priprave finančnega načrta URSIV. Ocena se nanaša na javnofinančne posledice za URSIV oziroma druge pristojne nacionalne organe in ne vključuje morebitnih stroškov gospodarskih subjektov zaradi prilagoditve dobavnih verig, certificiranja ali zamenjave opreme dobaviteljev z visokim tveganjem.

Navedeni zneski so informativne planske ocene in ne pomenijo, da so dodatne pravice porabe že zagotovljene ali da jih bo treba v celoti zagotoviti pri enem proračunskem uporabniku. Pred pripravo konkretnega proračunskega zahtevka bo treba naloge in stroške razmejiti med URSIV in druge pristojne nacionalne organe, ocene vsebinsko in finančno konsolidirati ter jih uskladiti z Ministrstvom za finance, da se preprečita podvajanje stroškov in dvojno financiranje.Učinek bi bilo mogoče ublažiti z namensko finančno, tehnično in strokovno podporo EU, zlasti za manjše države članice in države z omejenimi kapacitetami. Takšna podpora bi lahko vključevala sredstva za krepitev nacionalnih pristojnih organov, usposabljanje strokovnjakov, razvoj tehničnih orodij, izmenjavo dobrih praks in podporo pri uvajanju certifikacijskih ter nadzornih mehanizmov.
Vpliv na gospodarstvo

Predlog CSA2 bo imel večplasten vpliv na gospodarstvo. Na eni strani lahko prispeva k večji kibernetski varnosti, zaupanju v digitalne proizvode in storitve ter stabilnejšemu poslovnemu okolju. Na drugi strani pa lahko uvede nove obveznosti, stroške skladnosti in potrebo po dodatnih vlaganjih, zlasti za subjekte v bistvenih in pomembnih sektorjih ter za ponudnike IKT proizvodov, storitev in procesov.

Za subjekte v bistvenih in pomembnih sektorjih, kot so energetika, promet, zdravstvo, bančništvo, digitalna infrastruktura, javna uprava, upravljanje storitev IKT, preskrba z vodo, proizvodnja, digitalni ponudniki in drugi zavezanci, lahko uredba pomeni nove zahteve glede obvladovanja tveganj v IKT dobavnih verigah.

Ti subjekti bodo lahko morali vzpostaviti ali nadgraditi procese upravljanja tveganj v dobavnih verigah, vključno z evidencami ključnih dobaviteljev in IKT sredstev, ocenjevanjem tveganj dobaviteljev ter izvajanjem ukrepov v primeru ugotovljenih tveganj. Pri tem je treba zagotoviti, da so ukrepi sorazmerni, tehnično izvedljivi, časovno realistični in podprti z ustreznimi smernicami ter finančno oziroma strokovno podporo.

Posebej pomembni so lahko vplivi za operaterje in druge zavezance, ki uporabljajo kompleksno, drago ali težko nadomestljivo IKT opremo. Če bi bilo treba zamenjati opremo ali storitve dobaviteljev z visokim tveganjem, bi morali biti roki za zamenjavo realistični, sorazmerni in določeni ob upoštevanju tehnične izvedljivosti, stroškov, razpoložljivosti varnih alternativ ter potrebe po zagotavljanju kontinuitete storitev.

Kratkoročno lahko ukrepi pomenijo dodatne stroške, kot so ocene tveganja, pregledi dobaviteljev, prilagoditve pogodb, tehnične zamenjave, varnostni pregledi, dokumentiranje skladnosti in sodelovanje v nadzornih postopkih. Ti stroški so lahko posebej občutljivi za MSP in zavezance z omejenimi kadrovskimi ali finančnimi kapacitetami.

Ocena učinka posebej opozarja, da so MSP neposredno prizadeta skupina, saj imajo manj virov kot velika podjetja in zato potrebujejo poenostavljene zahteve, jasne smernice, racionalizirane postopke poročanja ter dostopne certifikacijske sheme. Hkrati dokument navaja, da lahko harmonizacija certifikacijskih postopkov in zmanjšanje administrativnih bremen izboljšata konkurenčni položaj MSP na notranjem trgu. 

Dolgoročno pa lahko okrepljena kibernetska odpornost zmanjša tveganje hudih incidentov, motenj v poslovanju, izgube podatkov, finančne škode in izgube zaupanja uporabnikov. Stabilnejše in varnejše digitalno okolje je pomemben predpogoj za razvoj digitalnega gospodarstva, inovacije, čezmejno poslovanje in uporabo naprednih digitalnih storitev.

Za IKT sektor in proizvajalce opreme predlog prinaša večji pomen kibernetskega certificiranja. Certifikacija IKT proizvodov, storitev in procesov lahko postane pomemben dejavnik zaupanja in konkurenčnosti na trgu EU. Vendar mora ostati prostovoljna, sorazmerna, tehnično izvedljiva in dostopna tudi za MSP, razen kadar je obveznost certificiranja izrecno določena v pravu EU ali nacionalnem pravu.

Za gospodarstvo je posebej pomembno, da certifikacija ne postane posredna obveznost brez jasne pravne podlage. Čeprav lahko evropski certifikati povečajo zaupanje in konkurenčnost ponudnikov na notranjem trgu, morajo ostati certifikacijske sheme sorazmerne, stroškovno dostopne in uporabne tudi za MSP. Praktične certifikacijske sheme in jasna razmejitev odgovornosti med certifikacijskimi akterji lahko zmanjšajo pravno negotovost in stroške skladnosti.

Pozitivna posledica evropskega certifikacijskega okvira je lahko širše priznavanje certifikatov po celotnem notranjem trgu. Podjetje, ki pridobi evropski certifikat, bi se lahko izognilo več vzporednim nacionalnim postopkom, kar lahko zmanjša stroške vstopa na trg, poveča pravno predvidljivost in olajša čezmejno poslovanje. To je pomembno zlasti za ponudnike, ki delujejo na več trgih EU.

Potrebo po takšni reformi potrjujejo tudi ugotovitve ocene učinka, da pomanjkanje harmoniziranih certifikacijskih shem sili podjetja k uporabi različnih nacionalnih ureditev, kar posebej obremenjuje MSP, otežuje čezmejno javno naročanje, zmanjšuje razširljivost rešitev in ovira konkurenčnost ponudnikov. 

Inovativna podjetja s področja kibernetske varnosti lahko od reforme pridobijo, saj se bo povečalo povpraševanje po storitvah varnostnega svetovanja, testiranja, certificiranja, upravljanja tveganj, podpore pri skladnosti in zaščite dobavnih verig. Predlog lahko zato prispeva tudi k razvoju evropske in slovenske industrije kibernetske varnosti, če bodo nova pravila oblikovana sorazmerno in razvojno naravnano.

Pri shemah potrjevanja kibernetskih veščin morajo biti smernice dovolj praktične, da podjetjem in javnim organom omogočajo prepoznavanje relevantnih usposabljanj, kvalifikacij in enakovrednih učnih izidov. To lahko olajša zaposlovanje, razvoj kadrov in dokazovanje kompetenc, ne da bi se ustvarjale nove nesorazmerne administrativne obveznosti.

Pri vplivu na mednarodno trgovino je treba upoštevati, da lahko skupni evropski ukrepi glede dobaviteljev z visokim tveganjem vplivajo na odnose s tretjimi državami in na poslovne modele podjetij, ki so vključena v globalne dobavne verige. Prednost enotnega evropskega pristopa je v večji pravni predvidljivosti, manjšem tveganju razdrobljenih nacionalnih ukrepov in enakih pravilih za podjetja na notranjem trgu. Hkrati pa morajo biti morebitni omejevalni ukrepi pregledni, na tveganjih utemeljeni, sorazmerni in izvedljivi.

Nekaj administrativnih obremenitev za gospodarske subjekte se lahko poveča, zlasti glede dokumentiranja dobavnih verig, sodelovanja v nadzornih postopkih, certificiranja in poročanja. Vendar lahko predlog te učinke ublaži, če bodo učinkovito vzpostavljeni enotna vstopna točka za poročanje, interoperabilni sistemi, jasne smernice in možnost uporabe evropskih certifikatov za poenostavljeno dokazovanje skladnosti.

Utemeljitev za razbremenitvene učinke izhaja tudi iz povzetka ocene učinka, ki navaja, da naj bi racionalizirane in zmanjšane obveznosti skladnosti podjetjem prinesle znatne prihranke, medtem ko bi uskladitev pravil izboljšala konkurenčno enakost po EU in podjetjem zagotovila jasnejše poti do skladnosti in inovacij. 

Skupno gledano bo vpliv na gospodarstvo mešan. Kratkoročno lahko pride do povečanih stroškov skladnosti in investicij v varnost, dolgoročno pa do večje kibernetske odpornosti, zaupanja in stabilnosti digitalnega poslovnega okolja. Republika Slovenija si bo prizadevala, da bodo nove obveznosti za gospodarske subjekte, zlasti MSP, uvedene postopno, sorazmerno in ob ustrezni podpori v obliki smernic, prehodnih obdobij, dostopa do evropskih in nacionalnih finančnih instrumentov ter strokovne pomoči.

Vpliv na javno upravo

Predlog CSA2 bo imel pomemben vpliv na slovensko javno upravo, saj razširja naloge in odgovornosti pristojnih organov ter uvaja dodatne oblike sodelovanja na nacionalni in evropski ravni. Vpliv bo zlasti organizacijski, kadrovski, tehnični in finančni.

Predlog bo lahko pomembno vplival na pristojne nacionalne organe, zlasti na področju nadzora nad varnostjo IKT dobavnih verig, kibernetskega certificiranja, sodelovanja v evropskih telesih in obdelave informacij o tveganjih. Glede na končno besedilo uredbe bo treba preveriti, ali in v kakšnem obsegu bo treba razširiti nadzorna pooblastila, vzpostaviti dodatne postopke, zagotoviti tehnična orodja ter okrepiti kadrovske zmogljivosti pristojnih organov.

Jasna razmejitev vloge ENISA in nacionalnih CSIRT je pomembna tudi za slovensko javno upravo, saj preprečuje podvajanje nalog, nejasno odgovornost in neučinkovito porabo omejenih kadrovskih virov. Morebitna okrepitev ENISA mora zato nacionalne zmogljivosti dopolnjevati, ne pa jih nadomeščati.

Na področju varnosti IKT dobavnih verig bo lahko potrebno razviti nove ali nadgrajene nadzorne postopke, povezane z zbiranjem informacij o dobaviteljih, preverjanjem skladnosti zavezancev, ocenjevanjem tveganj in izrekanjem ukrepov v primeru ugotovljenih kršitev ali tveganj. Takšne naloge zahtevajo visoko stopnjo strokovnega znanja, tehnična orodja in učinkovito sodelovanje med organi.

Na področju kibernetskega certificiranja bo potrebna okrepljena udeležba v evropskih postopkih priprave, upravljanja in posodabljanja certifikacijskih shem. To vključuje sodelovanje v evropskih strokovnih skupinah, pripravo nacionalnih stališč, sodelovanje z deležniki, spremljanje izvajanja shem ter zagotavljanje povezave med evropskim certifikacijskim okvirom in nacionalno ureditvijo.

Povečana vloga ECCG in nacionalnih certifikacijskih organov bo zahtevala pravočasno pripravo stališč, analizo tehničnih specifikacij, sodelovanje z deležniki in aktivno udeležbo v evropskih postopkih. Zato je pomembno, da Komisija in ENISA osnutke ter podporna gradiva posredujeta dovolj zgodaj, da lahko tudi manjše države članice zagotovijo vsebinsko kakovostno sodelovanje.

Če bo končno besedilo uredbe predvidevalo obveznost napotitve nacionalnih strokovnjakov oziroma povezovalnih uradnikov v ENISA, bo to za države članice pomenilo dodatno kadrovsko, organizacijsko in finančno obremenitev. Obveznost napotitve več povezovalnih uradnikov bi lahko za manjše države članice pomenila nesorazmerno kadrovsko breme. Zato je za Republiko Slovenijo ustreznejša rešitev, po kateri je obvezna napotitev omejena na enega povezovalnega uradnika, dodatna napotitev pa ostane možnost za države članice, ki imajo za to ustrezne kapacitete.

Zaradi horizontalne narave predloga bo potrebno okrepljeno sodelovanje med pristojnimi državnimi organi, sektorskimi regulatorji in drugimi relevantnimi institucijami. To sodelovanje bo pomembno zlasti na področjih, kjer se pristojnosti glede kibernetske varnosti, regulacije sektorjev, kritične infrastrukture, elektronskih komunikacij, finančnega sektorja, energetike, zdravstva, javne uprave in drugih bistvenih oziroma pomembnih sektorjev lahko prepletajo. Zato bo treba zagotoviti jasno razmejitev pristojnosti, ustrezne postopke izmenjave informacij ter preprečiti podvajanje nalog.

Pri finančnem sektorju bo treba pri tem upoštevati pristojnosti organov, določenih za izvajanje Uredbe (EU) 2022/2554, ter preprečiti podvajanje nadzornih, poročevalskih in koordinacijskih obveznosti za finančne subjekte, pristojne sektorske regulatorje in druge nacionalne organe.

Administrativno delo javne uprave se bo povečalo tudi zaradi sodelovanja v evropskih telesih, delovnih skupinah, postopkih priprave izvedbenih aktov, certifikacijskih shem, skupnih ocen tveganja in mehanizmov izmenjave informacij. Takšno sodelovanje zahteva strokovno pripravo gradiv, medresorsko usklajevanje, spremljanje tehničnih vprašanj in stalno sodelovanje z institucijami EU ter drugimi državami članicami.

Ocena učinka potrjuje, da so javni organi ena od neposredno prizadetih skupin, saj bodo morali izvajati nadzor, sodelovati v postopkih certificiranja, obravnavati dodatne obveznosti in zagotavljati povezavo z evropskimi mehanizmi. To dodatno utemeljuje potrebo po jasni razmejitvi nalog, zadostnih virih in finančni podpori EU. 

Enotna vstopna točka za poročanje o incidentih (angl. Single Entry Point – SEP) lahko prispeva k razbremenitvi javne uprave in zavezancev, če bo vzpostavljena kot varen, zanesljiv in interoperabilen sistem, ki bo jasno razmejil odgovornosti med evropsko in nacionalno ravnjo ter preprečil podvajanje obveznosti poročanja. Pri nadaljnji obravnavi je treba jasno razlikovati med enotno informacijsko točko na ravni EU (angl. Single Information Point – SIP), ki ima informativno in usmerjevalno funkcijo, ter nacionalno vstopno točko (angl. National Entry Point – NEP), prek katere se dejansko oddajajo prijave incidentov oziroma povezanih dogodkov. Kratkoročno bo lahko vzpostavitev takšnih rešitev zahtevala tehnične in organizacijske prilagoditve nacionalnih sistemov ter dodatno usposabljanje zavezancev in pristojnih organov. 

Skupaj gledano bo slovenska javna uprava morala vložiti pomembne napore v kadrovsko, organizacijsko in tehnično prilagoditev za izvajanje novih nalog. Potrebne bodo medinstitucionalne uskladitve, jasni postopki sodelovanja, usposabljanje kadrov, razvoj tehničnih orodij in stalna udeležba v evropskih mehanizmih.

Za Republiko Slovenijo bo ključno, da se pri oblikovanju in izvajanju novih obveznosti upoštevajo omejene kapacitete manjših uprav ter da se zagotovijo ustrezna prehodna obdobja, prilagoditve in varovalke, kadar bi posamezne zahteve nesorazmerno obremenile nacionalne organe ali zavezance. Pomembno bo tudi, da EU zagotovi strokovno, tehnično in finančno podporo za krepitev nacionalnih zmogljivosti.
Vpliv na okolje

Predlog CSA2 nima neposrednih pomembnih učinkov na okolje, saj se nanaša predvsem na kibernetsko varnost, certifikacijo, varnost IKT dobavnih verig, poročanje in upravne mehanizme. Uredba sama po sebi ne ureja področij, ki bi neposredno vplivala na emisije, rabo naravnih virov, posege v prostor ali druge okoljske dejavnike.

Posredni okoljski vplivi so lahko omejeni in obvladljivi. Do njih bi lahko prišlo predvsem v primeru predčasne zamenjave določene IKT opreme zaradi varnostnih zahtev, na primer pri opremi dobaviteljev z visokim tveganjem. Takšna zamenjava bi lahko kratkoročno povečala količino odpadne električne in elektronske opreme. Ti učinki bi morali biti obvladani v skladu z veljavnimi pravili ravnanja z odpadno opremo ter ob upoštevanju načel postopnosti, sorazmernosti in tehnične izvedljivosti.

Povzetek ocene učinka izrecno navaja, da se pri možnosti horizontalnega okvira za dobavne verige upošteva okoljska nevtralnost ob upoštevanju življenjskega cikla proizvodov in prehodnih obdobij za zamenjavo ključnih sredstev. To podpira slovensko stališče, da morajo biti morebitne zamenjave opreme izvedene postopno, sorazmerno in tehnično izvedljivo. 

Po drugi strani lahko krepitev kibernetske varnosti kritične infrastrukture ter subjektov v bistvenih in pomembnih sektorjih posredno zmanjša tveganje za incidente, ki bi lahko imeli tudi okoljske posledice. Kibernetski incidenti v energetiki, vodnem sektorju, industriji, prometu ali drugih ključnih sistemih bi lahko povzročili motnje, ki imajo širše družbene, gospodarske in okoljske učinke. Večja kibernetska odpornost teh sistemov zato posredno prispeva tudi k varnejšemu delovanju infrastrukture, ki je pomembna za varstvo okolja.

Dodatne varnostne rešitve, kot so varnostni pregledi, šifriranje, nadzor sistemov in varnostna programska oprema, lahko imajo zanemarljiv vpliv na porabo energije digitalnih sistemov. Ta vpliv je glede na koristi povečane odpornosti in preprečevanja incidentov omejen ter ne predstavlja pomembnega okoljskega tveganja.

Skupno gledano predlog CSA2 nima neposrednih niti pomembnih posrednih negativnih vplivov na okolje. Morebitni posredni vplivi, kot je nastanek dodatne odpadne električne in elektronske opreme zaradi zamenjave posameznih IKT komponent, so obvladljivi z obstoječimi okoljskimi pravili. Krepitev kibernetske varnosti ključnih sistemov pa lahko posredno prispeva k zmanjšanju tveganj za motnje, ki bi lahko imele tudi okoljske posledice.

